በኮረና ቫይረስ ተጨማሪ አንድ ሰው ሞተ
አዲስ አበባ፦ በኮረና ቫይረስ ተጨማሪ አንድ ሰው መሞቱ ተገለጸ ። ባለፉት 24 ሰዓታት በተደረገ የላቦራቶሪ ምርመራ 46 ሰዎች በቫይረሱ መያዛቸውንም የጤና ሚኒስቴር አስታወቀ። 
የጤና ሚኒስትር ዶክተር ሊያ ታደሰ ትናንት በሰጡት ጋዜጣዊ መግለጫ እንዳስታወቁት፣ በቫይረሱ ተጨማሪ አንድ ሰው ሞቷል። ባለፉት 24 ሰዓታት የላቦራቶሪ ምርመራ ከተደረገላቸው 3ሺ 410 ሰዎች መካከልም 46 ሰዎች ቫይረሱ ተገኝቶባቸዋል።
 ቫይረሱ የተገኘባቸው 29 ወንድ እና 16 ሴት ኢትዮጵያን ሲሆኑ፤ አንዷ የእስራኤል ዜግነት ያላት ናት፡፡ ከ12 እስከ 79 የእድሜ ክልል ውስጥ የሚገኙ ናቸው። ቫይረሱ ከተገኘባቸው ውስጥ 34ቱ የውጪ ሀገር የጉዞ ታሪክ ያላቸው፣ 4 በበሽታው ከተያዘ ሰው ጋር ንክኪ የነበራቸው ሲሆኑ፣ 8ቱ የውጪ ሀገር የጉዞ ታሪክ የሌላቸውና በበሽታው ከተያዘ ሰው ጋር ንክኪ ያልነበራቸው መሆኑን አመልክተዋል ።
ቫይረሱ ከተገኘባቸው 13ቱ ከአዲስ አበባ፣ 3ቱ ከትግራይ፣ 11ዱ ከሶማሊ፣ 15ቱ ከአማራ ክልል ለይቶ ማቆያ የነበሩ ሲሆን 4ቱ የውጪ ሀገር ጉዞ ታሪክ ያላቸው ድንበር ተሸጋሪ መኪና አሽከርካሪዎች መሆናቸውን ሚኒስትሯ ጠቁመዋል ።
ሚኒስትሯ ባለፉት 24 ሰዓት ውስጥ 8 ሰው ከበሽታው ማገገሙን አስታውቀው፤ በአጠቃላይ በኢትዮጵያ ከቫይረሱ ያገገሙ ሰዎች ቁጥር 167 መድረሱንም አመልክተዋል።
ሚኒስትሯ በኢትዮጵያ የኮሮና ቫይረስ የተገኘባቸው ሰዎች ቁጥር 701 መሆኑን፤ ከእነዚህም ውስጥ 526 ሰዎች በለይቶ ህክምና ላይ መሆናቸውን ፤ አንድ ሰው በጽኑ ህክምና ክፍል ውስጥ እንደሚገኝ ጠቁመው፤ እስካሁን ለ 87ሺ 264 ሰዎች የላብራቶሪ ምርመራ መሰራቱንም ገልጸዋል። 
በቫይረሱ 6 ሰዎች ህይወት ማለፉ የሚታወስ ሲሆን፥ ሁለት የውጭ አገር ሰዎች ደግሞ ወደ ሀገራቸው እንዲመለሱ መደረጉ አይዘነጋም።
አዲስ ዘመን ግንቦት 19/2012በጋዜጣው ሪፖርተር